text: Lufthavnsbus overhaler toget
  24 juni 2011 kl. 14.46
  Det er sjældent, at busser kan overhale togene, men det sker i den kommende tid. I hvert tilfælde hvis man skal fra Esbjerg til Vejle.
  Banedanmark arbejder på skinnerne mellem Kolding og Esbjerg - og det betyder, at passagererne i en periode må skifte til togbus. Det forlænger rejsetiden.
  Men fra søndag kan en ny hurtigbus-rute til Billund Lufthavn spare kunderne for rejsetid - hvis de skal fra Esbjerg til Vejle. 
  Hurtigruten fra Esbjerg til Billund og Vejle kører hver time. Ruten, der drives af Sydtrafik, er beregnet til at tage en time og 54 minutter. Med tog og togbus tager turen mindst 12 minutter mere. 
  Hurtigruten hedder rute 44 fra Esbjerg til Billund Lufthavn - og rute 43 fra Billund til Vejle. 
  Sydtrafik indsætter flere hurtigruter, når sommerkøreplanen træder i kraft på søndag. Hurtigruterne er et led i trafikselskabets nye Trafikplan 2009-2012.
  